কসবার হোটেলে যুবকের রহস্যমৃত্যু, নিখোঁজ ২ সঙ্গী, কী কারণে মৃত্যু? তদন্তে পুলিশ

কলকাতা: কসবার (Kasba) একটি হোটেল থেকে ৩৩ বছর বয়সি যুবকের দেহ উদ্ধারের ঘটনায় ক্রমশই রহস্য বাড়ছে। মৃত যুবকের নাম আদর্শ লোশালকা, পেশায় চার্টার্ড অ্যাকাউন্ট্যান্ট। তাঁর অস্বাভাবিক মৃত্যুর ঘটনায় ইতিমধ্যেই তদন্ত শুরু করেছে পুলিশ।

পুলিশ সূত্রে খবর, আদর্শের মোবাইল ফোন ও মানিব্যাগ এখনও পাওয়া যায়নি। কীভাবে এবং কোন পরিস্থিতিতে সেগুলি উধাও হল, তা তদন্তের মূল কেন্দ্রবিন্দুতে রয়েছে। ঘটনার পূর্ণাঙ্গ ধারাবাহিকতা বোঝার জন্য ওই দুটি জিনিস অত্যন্ত গুরুত্বপূর্ণ বলে মনে করছে তদন্তকারীরা।

আরও পড়ুন: ফের ঘূর্ণিঝড়ের আশঙ্কা! বাংলায় কী প্রভাব পড়বে?

এদিকে, আদর্শের দেহের ময়নাতদন্ত আজই করা হবে। ময়নাতদন্তের রিপোর্টে মৃত্যুর সঠিক কারণ পরিষ্কার হওয়ার সম্ভাবনা রয়েছে। দুর্ঘটনা, অসুস্থতা নাকি কোনও অপরাধ? সব সম্ভাবনাই খতিয়ে দেখছে পুলিশ।

পুলিশ সূত্রে আরও জানা গিয়েছে, আদর্শ যেদিন হোটেলে উঠেছিলেন, তাঁর সঙ্গে একজন তরুণী ও এক তরুণ ছিলেন। খোঁজ নিয়ে জানা গেছে, তরুণীর বাড়ি কালীঘাট এলাকায় এবং তরুণের বাড়ি নদিয়া জেলায়। তাদের ভূমিকাও খতিয়ে দেখা হচ্ছে। তারা ঠিক কোন সময় হোটেল ছেড়েছে এবং আদর্শের শেষ সময়ে কে তাঁর সঙ্গে ছিল, সে তথ্য এখন পুলিশের তদন্তে সবচেয়ে গুরুত্বপূর্ণ।

কসবা থানা ও হোমিসাইড শাখা যৌথভাবে তদন্তের দায়িত্ব হাতে নিয়েছে। হোটেলের সিসিটিভি ফুটেজ, ফোন টাওয়ার লোকেশন ও কলরেকর্ড খতিয়ে দেখছে পুলিশ। তদন্তকারীদের দাবি, মোবাইল ও মানিব্যাগ উদ্ধার হলেই এই রহস্য উন্মোচনে বড় অগ্রগতি মিলবে।