কসবা ল’কলেজে গণধর্ষণ কাণ্ডে চার্জশিট পেশ

কলকাতা: কসবা ল’কলেজে গণধর্ষণ কাণ্ডে চার্জশিট পেশ। ৫৭ দিনের মাথায় ধর্ষণকাণ্ডে চার্জশিট পেশ আলিপুর আদালতে। গত কয়েকদিন আগেই খবরের শিরোনামে উঠে আসে কসবা ল’কলেজের নাম। এই ঘটনায় গ্রেফতার করা হয়েছিল মনোজিৎ সহ চারজনকে। এবার সকলের বিরুদ্ধেই চার্জশিট পেশ আদালতে।

শনিবার আলিপুর আদালতে ৬৫০ পাতার চার্জশিট জমা পড়েছে। তাতে মূল অভিযোগ হিসেবে নাম রয়েছে মনোজিৎ মিশ্র-র। এছাড়া প্রমিত মুখোপাধ‍্যায়, জেব আহমেদ এবং কলেজের নিরাপত্তারক্ষী পিনাকি বন্দ‍্যোপাধ‍্যায়ের নাম রয়েছে অভিযুক্ত হিসেবে। প্রাণে মেরে ফেলার হুমকি ছাড়াও তথ্য-প্রযুক্তি আইনে চারজনের বিরুদ্ধে মামলা চলছে বলে খবর। এর মধ্যে মূল অভিযুক্ত হিসাবে যার নাম উঠে এসেছিল তাঁর বিরুদ্ধে ৯টি ধারা, বাকি দু’জনের বিরুদ্ধে ৬টি ধারা, বাকি আরও একজনের বিরুদ্ধে ৭টি ধারা দিয়ে আদালতে চার্জশিট জমা দিল পুলিশ। গণধর্ষণ ছাড়াও জোর করে আটকে রাখা, বিপজ্জনকভাবে গুরুতর আঘাত করা, প্রাণে মেরে ফেলার হুমকি, অপহরণ এবং একই উদ্দেশ্যে একাধিক ব‍্যক্তি অপরাধ সংগঠিত করার মতো অভিযুক্তদের বিরুদ্ধে একাধিক ধারা প্রয়োগ করেছে পুলিশ।

আরও পড়ুন: আরজি কর কাণ্ডে সুদীপ্ত রায়ের বাড়িতে সিবিআই হানা

গত ২৫ জুন কসবার ওই ল কলেজে গণধর্ষণের শিকার হন প্রথম বর্ষের এক ছাত্রী। এ ঘটনাতে ফের একবার তোলপাড় হয় গোটা শহর। প্রশ্ন উঠে যায় নারী নিরাপত্তা নিয়ে। ২৬ জুন গণধর্ষণের মামলা রুজু হয় কসবা থানায়। মূল অভিযুক্ত কলেজেরই প্রাক্তন ছাত্র ও অস্থায়ী কর্মী বলে জানা যায়। মূল অভিযুক্তকে সাহায্য করার অভিযোগ উঠেছিল বাকি দু’জনের বিরুদ্ধে। তিনজনকেই গ্রেফতার করে পুলিশ। পরে গ্রেফতার করা হয় কলেজের এক নিরাপত্তারক্ষীকেও।