হোটেলের ঘর থেকে উদ্ধার যুবকের দেহ! চাঞ্চল্য কসবায়

ওয়েব ডেস্ক : কলকাতার (Kolkata) এক হোটেল থেকে উদ্ধার হল এক যুবকের মৃত দেহ (Dead Body)। ঘটনাটি ঘটেছে কসবায় (Kasba)। সেই ঘটনায় তীব্র চাঞ্চল্য ছড়িয়েছে। তবে ওই যুবকের মৃত্যু কীভাবে হল, তা নিয়ে রহস্য দানা বেঁধেছে। এটি খুন? না এর পিছনে রয়েছে অন্য কোনও কারণ? তা খতিয়ে দেখছে পুলিশ (Police)।

জানা গিয়েছে, কসবার রাজডাঙা এলাকার একটি হোটেলের পাঁচতলার একটি ঘর থেকে ওই যুবকের দেহ উদ্ধার হয়েছে। পুলিশ (Policde) সূত্রে খবর, শুক্রবার রাতে তিনজন যুবক ওই হোটেলে ভাড়া নিয়েছিলেন। কিন্তু দু’জন রাতে হোটেল থেকে চলে যান। তারা আর ফেরেনি বলেই খবর। তার পরেই শনিবার উদ্ধার হল তৃতীয় যুবকের মৃত দেহ। খবর পেয়েই ঘটনাস্থলে পৌঁছয় পুলিশ। সঙ্গে ছিল ফরেন্সিক দল ও ডগ স্কোয়াড।

আরও খবর : ভুলে ভরা ওয়েবসাইট, SIR আবহে এখনও পর্যন্ত ৩৪ জনের মৃত্যু, ৩ জন BLO-র আত্মহত্যা

সূত্রের খবর, মৃত ওই যুবকের নাম আদর্শ লোসাল্ক(৩৩)। তিনি বীরভূমের দুবরাজপুরের বাসিন্দা। তবে তিনি বীরভুম থেকে কলকাতায় এসেছিলেন? না এখানেই থাকতেন? সে বিষয়ে কিছু জানা যায়নি। অন্যদিকে তাঁর দুই সঙ্গীর বিষয়েও কিছু জানা যায়নি বলে খবর। ইতিমধ্যে তাঁদের খোঁজে তল্লাশি শুরু করে দিয়েছে পুলিশ। অন্যদিকে মৃত যুবকের দেহ পাঠানো হয়েছে ময়নাতদন্তে। সেই রিপোর্ট সামনে আসার পরেই মৃত্যু আসল কারণ সামনে আসবে বলেই মনে করা হচ্ছে। এই ঘটনার পরেই হোটেল কর্তৃপক্ষের সঙ্গেও কথা বলছে পুলিশ (Police)।

একমাস আগেই গত ২২ অক্টোবরে পার্কস্ট্রিটের এক হোটেলের বক্সখাট থেকে উদ্ধার হয়েছিল এক যুবকের দেহ। সেই সময়ও তিন জন মিলে হোটেলের একটি রুম ভাড়া নিয়েছিল। কিন্তু ভাড়া নেওয়ার দু’দিন পরেই রাহুল নামে এক যুবকের দেহ উদ্ধার হয়। তার পরেই এবার প্রায় একইরকম ঘটনা ঘটে গেল কসবাতে।